KOMISSION TIEDONANTO NEUVOSTOLLE JA EUROOPAN PARLAMENTILLE - Sukupuolten tasa-arvoa koskeva yhteisön puitestrategia - Työohjelma vuodeksi 2002 {SEC(2001) 1992}

I - Johdanto

Euroopan unioni on jo pitkään ollut sitoutunut naisten ja miesten tasa-arvon edistämiseen; tavoite on kirjattu perustamissopimukseen, ja sen mukaan naisten ja miesten tasa-arvo on taattava kaikilla politiikan aloilla. [1] Asian viemiseksi eteenpäin komissio hyväksyi kesäkuussa 2000 sukupuolten tasa-arvoa koskevan yhteisön puitestrategian [2]. Kyseessä on kattava strategia, joka koskee kaikkia yhteisön toimintalinjoja ja kaikkia komission yksiköitä. Tämän jälkeen maaliskuussa 2001 hyväksyttiin ensimmäinen tasa-arvoa koskeva vuosittainen työohjelma [3], jossa esitettiin yksityiskohtaisesti komission toiminta vuonna 2001 tasa-arvon edistämiseksi politiikan eri aloilla. Tässä asiakirjassa esitetään tasa-arvoa koskeva työohjelma vuodeksi 2002.

[1] Euroopan unionin perusoikeuskirjan 23 artikla, EY:n perustamissopimuksen 3 artiklan 2 kohta.

[2] Komission tiedonanto Euroopan parlamentille, neuvostolle, talous- ja sosiaalikomitealle ja alueiden komitealle - Kohti sukupuolten tasa-arvoa koskevaa yhteisön puitestrategiaa (2001-2005), KOM(2000) 335 lopullinen.

[3] Komission tiedonanto neuvostolle ja Euroopan parlamentille - Sukupuolten tasa-arvoa koskeva yhteisön puitestrategia - Työohjelma vuodeksi 2001 (KOM(2001) 119 lopullinen) ja komission valmisteluasiakirja "Work programme for 2001 of each Commission service for the implementation of the Framework Strategy on Gender Equality" (SEC(2001) 382), katso http://europa.eu.int/comm/employment_social/equ_opp/gms_en.html

tool

Komission yksiköt laativat vuosittaisen työohjelman yhdessä, ja työohjelmaan sisältyviä toimia käytetään tulosindikaattoreina. Edistystä ja saavutuksia seuraa yhtäläisiä mahdollisuuksia käsittelevä komission jäsenten ryhmä [4], jota tukee yksiköiden välinen tasa-arvoa käsittelevä ryhmä [5].

[4] http://europa.eu.int/comm/employment_social/equ_opp/strategy/com_group_en.html

[5] http://europa.eu.int/comm/employment_social/equ_opp/strategy/isg.html

Tasa-arvoa koskevassa vuoden 2002 työohjelmassa on vuoden 2001 tavoin kaksi osaa:

1. Tämä tiedonanto on yhteinen kaikille komission yksiköille, ja sen periaatteita noudatetaan niissä kaikissa. Siinä esitetään komission ensisijaiset toimet, joilla se edistää tasa-arvopolitiikkaa kaikilla aloilla.

2. Komission valmisteluasiakirja {SEC(2001) 1992} muodostaa osan, jossa kuvataan yksityiskohtaisesti toimintaa, jolla edistetään naisten ja miesten tasa-arvoa, myös valtavirtaistamismenetelmää, kussakin pääosastossa ja yksikössä. Toiminnan kuvauksessa annetaan usein yksityiskohtaisempia tietoja ensisijaisten toimien toteuttamisesta. Tässä asiakirjassa on myös tarkempia tietoja eri yksiköiden yhteisistä toimista, kuten Euroopan rakennerahaston kanssa järjestetystä kolmannesta tasa-arvon valtavirtaistamista koskevasta konferenssista.

II - Tasa-arvoa koskevan vuoden 2001 työohjelman täytäntöönpanon arviointi

Vuonna 2001 toiminta keskittyi kolmen ensisijaisen toimen ympärille:

- arvioitiin sukupuolivaikutuksia valituilla politiikan aloilla, joilla tähän mennessä ei ole sovellettu tasa-arvon valtavirtaistamistoimia

- kerättiin sukupuolittain eriytettyjä tietoja ja eriteltiin järjestelmällisesti sukupuolittain kaikki tilastot, joissa on tietoja yksittäisistä henkilöistä,

- lisättiin kaikkiin ehdotus- ja kiinnostuksenilmaisupyyntöihin viittaus yhteisön tasa-arvopolitiikkaan ja mainittiin, että erityisesti naisia kannustetaan jättämään ehdotuksia tai kiinnostuksenilmauksia taikka osallistumaan niiden jättämiseen.

Uusiksi kiinnostaviksi alueiksi, joissa voidaan ottaa huomioon tasa-arvonäkökohdat, komission yksiköt valitsivat esimerkiksi maailmanlaajuisen kaupan ja globalisaation (kauppapolitiikan pääosasto), integroidun tuotepolitiikan ja erityisesti jätehuollon (ympäristöasioiden pääosasto), sosiaalista osallisuutta koskevan prosessin (työllisyyden ja sosiaaliasioiden pääosasto) ja turvapaikka- ja pakolaispolitiikan (oikeus- ja sisäasioiden pääosasto). Näissä on tavoitteena analysoida politiikan vaikutuksia miehiin ja naisiin ja tarkastella mahdollisuuksia edistää tasa-arvoa niiden kautta. Myös naisten asemasta kalatalouden alalla on tehty tutkimus (kalastuksen pääosasto).

Merkittävää edistystä on saavutettu tilastojen erittelemisessä sukupuolittain. Eurostat julkaisi analyysin sukupuolieroista esimerkiksi maatalouden alalla ja kehitti toimia sukupuolittain eriteltyjen tietojen saamiseksi kansallisilta tilastotoimistoilta esimerkiksi turvapaikanhakijoiden ja pakolaisten osalta. Tutkimuksen pääosasto ja Eurostat ovat yhdessä jäsenvaltioiden ja assosioituneiden maiden kanssa keräämässä sukupuolittain eriteltyjä tietoja henkilöresursseista tutkimuksen ja kehittämisen alalla.

Tutkimuksen pääosaston ja tietoyhteiskunnan pääosaston käytäntö mainita komission sitoutuminen tasa-arvon noudattamiseen ehdotuspyynnöissä ja kiinnostuksenilmaisuissa, jotta saataisiin enemmän naisia hakijoiksi tai osallistumaan hakemuksiin, ei valitettavasti yleistynyt muissa yksiköissä toivotulla tavalla. Tämän vuoksi on kehitettävä muita välineitä ja menetelmiä, joilla lisätään naisten osallistumista komission rahoitus- ja tukijärjestelmiin.

Lisätietoja vuoden 2001 työohjelman tarkastelusta ja arvioinnista julkaistaan tasa-arvoa EU:ssa koskevassa vuosiraportissa, joka ilmestyy maaliskuussa 2002.

III - Ensisijaiset toimet vuonna 2002

Tasa-arvoa koskeva komission työohjelma vuodeksi 2002 rakentuu vuonna 2001 saavutetulle edistykselle, ja siihen sisältyy ennakoivia toimia, joilla esimerkiksi mukautetaan toimintalinjoja soveltamalla valtavirtaistamisperiaatetta, ja korjaavia toimia, joilla toteutetaan konkreettisia toimia heikommassa asemassa tai aliedustettuna olevan sukupuolen aseman parantamiseksi eri politiikan aloilla. Komission kunkin yksikön tasa-arvo-ohjelma on näin ollen jaettu kahteen osaan:

- tasa-arvonäkökohtien integroiminen poliittisiin aloitteisiin (valtavirtaistaminen)

- erityistoimet heikommassa asemassa tai aliedustettuna olevan sukupuolen aseman parantamiseksi eri politiikan aloilla.

Eri politiikan aloja koskevien aloitteiden lisäksi - jotka on esitetty komission valmisteluasiakirjassa kunkin yksikön tasa-arvo-ohjelmista [6] - kaikki komission yksiköt toteuttavat seuraavat ensisijaiset toimet:

[6] SEC(2001) 1992

1. Ne tekevät sukupuolivaikutusten arviointeja valituilla politiikan aloilla, joilla tähän mennessä ei ole sovellettu tasa-arvon valtavirtaistamistoimia eli otettu huomioon sukupuolineutraaleilta vaikuttavien toimien mahdollisesti erilaisia vaikutuksia naisiin ja miehiin. Tämä on tarkoitus tehdä toimien ennakkoarviointi- ja suunnitteluvaiheessa sekä täytäntöönpano- ja arviointivaiheessa.

2. Koska sukupuolivaikutusten arviointi edellyttää tietojen eriyttämistä sukupuolen mukaan eri toiminta-aloilla, kaikki komission yksiköt keräävät sukupuolittain eriytettyjä tietoja ja erittelevät järjestelmällisesti sukupuolittain kaikki asiaan liittyvät tilastot. Kaikki yksiköt ryhtyvät kehittämään indikaattoreita, joiden avulla voidaan arvioida tasa-arvon edistymistä niiden toiminta-alalla.

3. Edelleen on huomattavaa tarvetta lisätä tietoisuutta tasa-arvoasioista komission yksiköissä ja kouluttaa komission henkilöstöä menetelmistä, joilla voidaan arvioida eri toimien vaikutukset naisiin ja miehiin ja sisällyttää tasa-arvonäkökohdat poliittiseen suunnittelu- ja täytäntöönpanoprosessiin. Kunkin pääosaston ja yksikön on näin ollen sisällytettävä tasa-arvon valtavirtaistamismoduuleja henkilöstön koulutussuunnitelmaan kaikilla tasoilla mutta eritoten johtotasolla. Tämä voidaan toteuttaa erityisinä tasa-arvoa tai valtavirtaistamista koskevina koulutusjaksoina tai yleisinä koulutusmoduuleina.

IV - Sukupuolten tasapuolinen edustus

Komissio on sitoutunut saavuttamaan naisten ja miesten tasapuolisen edustuksen erityisesti komiteoissaan ja asiantuntijaryhmissään 19. kesäkuuta 2000 tehdyn päätöksen 2000/407/EY [7] mukaisesti. Päätös on tulosta naisten ja miesten tasapuolisesta osallistumisesta päätöksentekoon vuonna 1996 annetusta neuvoston suosituksesta [8].

[7] Komission päätös 2000/408/EY, tehty 27. kesäkuuta 2000, naisten ja miesten tasapuolisesta osallistumisesta komission perustamien komiteoiden ja asiantuntijaryhmien toimintaan, EYVL L 154, 27.6.2000, s. 34-35.

[8] Neuvoston suositus 96/694/EY, annettu 2. joulukuuta 1996, naisten ja miesten tasapuolisesta osallistumisesta päätöksentekoon, EYVL L 319, 10.12.1996, s. 11-15.

Komission päätöstä naisten ja miesten tasapuolisen edustuksen parantamisesta komiteoissa ja asiantuntijaryhmissä [9] sovelletaan komission nykyisiin ja uusiin komiteoihin ja asiantuntijaryhmiin. Siinä asetetaan tavoitteeksi, että sekä miehiä että naisia olisi vähintään 40 prosenttia. Tämän saavuttamiseksi - varsinkin nykyisissä komiteoissa ja asiantuntijaryhmissä - sukupuolten edustusta voidaan tasapainottaa jäseniä korvattaessa (tai nimityskauden päättyessä) vaatimalla esitettäväksi kuhunkin avoimeen paikkaan neljää ehdokasta, joiden joukossa on sekä miehiä että naisia. Näistä ehdokkaista komissio voi valita komiteoiden ja asiantuntijaryhmien jäsenet niin, että sukupuolet ovat tasapuolisesti edustettuina. Samalla kuitenkin varmistetaan pätevimpien ehdokkaiden nimittäminen.

[9] EYVL L 154, 27.6.2000, s. 34-35.

Komission asiantuntijaryhmiä [10] koskevassa vuonna 2000 tehdyssä ensimmäisessä kyselyssä kävi ilmi, että keskimäärin vain 13,5 prosenttia jäsenistä oli naisia. Vuonna 2001 tehtiin toinen kysely.

[10] Ryhmät, jotka saivat rahoitusta budjettikohdasta A-7032.

Vuoden 2001 kysely kattoi kaikki komission komiteat ja asiantuntijaryhmät, ja siinä erotettiin toisistaan komission nimittämät jäsenet ja jäsenvaltioiden, työmarkkinaosapuolten, etujärjestöjen, kansalaisjärjestöjen ja muiden elinten, joilla on edustajia komission komiteoissa ja ryhmissä, nimittämät jäsenet.

Vuonna 2001 kaikissa komission komiteoissa ja asiantuntijaryhmissä oli naisia keskimäärin 29 prosenttia. Niissä komiteoissa ja ryhmissä, joiden jäsenet komissiolla on oikeus nimittää, oli naisia 30,5 prosenttia, ja niissä, joiden jäsenvalintoihin komissio ei voi vaikuttaa, 28,6 prosenttia.

Kyselyn tulokset vastaavat yleisesti naisten ja miesten osallistumisasteita kyseisillä aloilla, eli naisilla on suhteellisen suuri edustus koulutus- ja sosiaalialalla ja miehillä taas suurempi edustus maatalouden, kalastuksen ja tutkimuksen alalla.

Tilanne on kuitenkin selkeästi parantunut aiempaan verrattuna. Toimia on kuitenkin jatkettava ja vahvistettava niillä aloilla, joilla naisten osallistuminen on tähän mennessä ollut vähäisempää. Edistystä seurataan edelleen sukupuolten tasa-arvoa koskevan yhteisön puitestrategian työohjelmien puitteissa.

>VIITTAUS KAAVIOON>